Covid-19-samevatting: Swanger vrou sterf, baba leef ná noodkeiser | Maroela Media
'n Swanger verpleegster wat positief vir Covid-19 getoets het, is dood nadat sy 'n noodkeisersnee ondergaan het om haar baba se lewe te red.
Mary Agyeiwaa Agyapong (28) is Sondag in 'n hospitaal in Londen dood. Daar is besluit om 'n noodkeisersnee te doen nadat haar toestand vinnig versleg het. Volgens Brittanje se National Health Services (NHS) was Agyapong 'n fantastiese verpleegster.
Die uitvoerende hoof van die NHS Trust, David Carter, het aan Channel 4 gesê die oorlewing van Agyapong se dogtertjie is 'n "baken van lig in hierdie baie donker tyd". Volgens berigte was Agyapong 28 weke swanger toe sy ophou werk het en was sy agt maande swanger toe die noodkeisersnee uitgevoer is.
Matt Hancock, Brittanje se minister van gesondheid, het intussen aangekondig dat nuwe prosedures ingestel sal word sodat mense waar moontlik 'n kans kry om afskeid te neem van geliefdes wat aan Covid-19 sterf. Volgens Hancock het hy in trane uitgebars toe hy gehoor het van 'n 13-jarige seun wat vroeër die maand in 'n hospitaal dood is sonder dat sy ouers by hom kon wees.
In Turkye is daar 115 Covid-19-sterftes in die afgelope 24 uur aangemeld. Daar is nou amper 70 000 bevestigde Covid-19-gevalle in die land en die dodetal is net meer as 1 500.
Kanada se afsonderingstydperk sal nog "baie weke langer" voortduur het eerste minister Justin Trudeau gesê. Hy het gewaarsku dat indien die ekonomie te gou heropen word, al die opofferings wat nou gemaak word tot niet kan wees aangesien daar nog 'n piek kan wees in Covid-19-gevalle. Daar is meer as 27 000 Covid-19-gevalle en 954 sterftes in Kanada.
Duitsland beoog om klein winkels toe te laat om so vroeg as volgende week te heropen ná 'n vier week lange afsonderingstydperk. Streng maatreëls ten opsigte van sosiale distansiëring sal egter geld.
Angela Merkel, Duitse bondskanselier, het gesprekke met Duitsland se 16 staatsgoewerneurs gehad waartydens 'n plan vir die eerste stappe om openbare lewe te hervat uiteengesit is. Sedert 23 Maart geld 'n verbod op byeenkomste van meer as twee mense. Duitsland het meer as 137 000 Covid-19-gevalle en net meer as 4 000 sterftes.
In die VSA het pres. Donald Trump aan goewerneurs 'n plan voorgelê vir die herstel van die ekonomie midde die koronavirus-pandemie. "Ons begin weer met ons lewe," het Trump tydens 'n mediakonferensie gesê. "Ons begin weer met die herstel van ons ekonomie." Plekke in die VSA met dalende infeksies en sterk toetsing sal met 'n geleidelike heropening van ondernemings en skole begin in drie fases. Die VSA het meer as 670 000 Covid-19-gevalle en meer as 33 000 sterftes.
Italië se daaglikse toename in Covid-19-gevalle neem intussen steeds af. Italië het meer as 168 000 Covid-19-gevalle en meer as 22 000 sterftes.